Aardbewing skud glo JohannesburgArgieffotoa Die Suid-Afrikaanse Weerdiens (SAWD) het verskeie berigte bevestig dat ŉ ligte aardbewing Dinsdagaand net voor 22:00 groot dele van die Wes-Rand in Johannesburg geskud het. Inwoners van Johannesburg het hulle laat Dinsdagaand tot sosiale media gewend nadat dié aardskudding deur die stad beweeg het. Die SAWD het nog nié die sterkte van die aardbewing bekend gemaak nie. “Ek het amper van my bed afgeval toe die aarde begin skud in Johannesburg,” het Katlego Hendricks op Twitter laat hoor. “Ek was nog nooit so bang nie. Ek het ŉ harde slag gehoor en toe het die aarde vir etlike oomblikke geskud,” het Phiwe Simmy geskryf. Sosialemediagebruikers het gesê selfs diegene wat nié naby aan myngebiede woon nie, kon die aardbewing se omvang glo voel. “Ek is nie naby aan die myngebied nie – dit het definitief soos ŉ aardbewing gevoel,” het Kananelo Sexwale gesê. Verskeie sosialemediagebruikers het aangedui dat die aardbewing in Roodepoort gevoel kon word. Meer inligting is nie in dié stadium bekend nie.